รู้จัก QB HOUSE ร้านตัดผมสัญชาติญี่ปุ่น ที่อยู่ในตลาดหลักทรัพย์
ถ้าถามว่า ทำธุรกิจอะไร ถึงจะสามารถเข้าตลาดหลักทรัพย์ได้ เชื่อว่าคงมีน้อยคนมาก ที่จะนึกถึง ธุรกิจร้านตัดผม..
25 ธ.ค. 2563

รู้จัก QB HOUSE ร้านตัดผมสัญชาติญี่ปุ่น ที่อยู่ในตลาดหลักทรัพย์ /โดย ลงทุนแมน
ถ้าถามว่า ทำธุรกิจอะไร ถึงจะสามารถเข้าตลาดหลักทรัพย์ได้
เชื่อว่าคงมีน้อยคนมาก ที่จะนึกถึง ธุรกิจร้านตัดผม..
แต่รู้ไหมว่า มีบริษัทแห่งหนึ่งในญี่ปุ่น
ที่ทำธุรกิจร้านตัดผม จนสามารถนำบริษัทเข้าจดทะเบียนในตลาดหลักทรัพย์ได้สำเร็จ
บริษัทนั้นชื่อว่า QB Net Holdings ซึ่งเป็นเจ้าของร้านตัดผมชื่อ “QB HOUSE”
เรื่องราวของบริษัทนี้น่าสนใจอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ญี่ปุ่น เป็นหนึ่งในประเทศที่มีค่าครองชีพสูง
ทำให้ค่าบริการตัดผมขั้นต่ำอาจสูงได้ถึงหลัก 1,000 บาท
และร้านตัดผมในญี่ปุ่นก็เหมือนร้านตัดผมทั่วๆ ไปที่เราคุ้นเคย
คือนอกเหนือจากบริการตัดผมแล้ว
ยังมีบริการพิเศษอื่นๆ อีก เช่น สระผม, ย้อมผม, ดัดผม
ทำให้ลูกค้าบางคนที่ต้องการใช้บริการแค่ตัดผม ต้องรอคิวเป็นเวลานาน
คุณคาสึทากะ อิวาอิ มองเห็นปัญหาการรอคิวนานนี้
จึงได้เริ่มก่อตั้งธุรกิจร้านตัดผม QB HOUSE ขึ้นในปี 1995
เพื่อมาแก้ปัญหาให้กับคนที่ไม่อยากเสียเวลานานกับการตัดผม
โดยที่ QB HOUSE ก็ย่อมาจาก “QUICK BARBER HOUSE” นั่นเอง
โดย QB HOUSE ชูคอนเซปต์ “10 minutes just cut” 
หรือ “ตัดผมเสร็จในเวลา 10 นาที เท่านั้น” 
ในราคาเริ่มต้น ณ ช่วงเวลานั้น เพียงแค่ 350 บาท 
ซึ่งถือเป็นค่าบริการที่ถูกมาก เมื่อเทียบกับหลายๆ ร้านในประเทศญี่ปุ่นในขณะนั้น
ถ้าถามว่า QB HOUSE ตัดผมหัวละ 10 นาที ได้อย่างไร?
คำตอบก็คือ QB HOUSE จะมีแค่บริการตัดผมเท่านั้น
และตัดบริการเสริม อย่างเช่น การสระผม, ดัดผม, ย้อมผม, นวดศีรษะ ออกไป
ซึ่งทำให้ใช้เวลาต่อหัวน้อยลง และประหยัดต้นทุนบางส่วนลงได้อีก
ร้านตัดผม QB HOUSE ยังมีทีเด็ดคือ ระบบ “สระด้วยลม”
โดยจะมีท่อสำหรับดูดเศษผมเมื่อตัดเสร็จ
ทำให้ไม่มีเศษเส้นผมตกค้างตามหนังศีรษะและต้นคอหลังตัดเสร็จ
คุณอิวาอิได้เปิด QB HOUSE สาขาแรกในกรุงโตเกียว เมืองที่มีค่าครองชีพสูง และวุ่นวายมากในญี่ปุ่น
ซึ่งหลังจากเปิดบริการได้ไม่นาน ก็ดูเหมือนว่า
บริการของ QB HOUSE จะไปตอบโจทย์ Pain point ของผู้คนในเมืองโตเกียวไม่น้อย
เนื่องจากลูกค้าหลักที่มาใช้บริการ คือผู้ชายที่เป็นวัยทำงานที่ไม่ต้องการใช้เวลาในการตัดผม
และนักเรียน นักศึกษา ที่ต้องการตัดผมร้านที่มีคุณภาพดี แต่ไม่ต้องการจ่ายค่าบริการตัดผมในราคาที่สูงเกินไป
ทำให้ QB HOUSE เริ่มเป็นที่นิยมและขยายสาขามากขึ้นเรื่อยๆ
โดยมีทั้ง สาขาที่บริษัทบริหารร้านเอง และสาขาที่ให้สิทธิ์แฟรนไชส์
จนในปัจจุบัน QB HOUSE มีสาขาในญี่ปุ่นกว่า 567 แห่ง
และมีสาขาในต่างประเทศ ทั้งในสิงคโปร์, ฮ่องกง, ไต้หวัน และสหรัฐอเมริกา รวมกว่า 125 แห่ง
ซึ่งนอกจาก QB HOUSE แล้ว 
ในปี 2011 บริษัทยังขยายธุรกิจ ด้วยการเปิดตัวร้านตัดผมอีกแบรนด์ในญี่ปุ่น ที่มีชื่อว่า “FaSS salon” 
ซึ่งจะมีบริการอื่นๆ เช่น สระผม ย้อมผม ที่ร้าน QB HOUSE ไม่มี เพิ่มขึ้นมา
แต่ก็ยังคงความโดดเด่นในเรื่องของความรวดเร็วเอาไว้เช่นกัน
และในปี 2012 บริษัทยังเปิด LogiTHcut Professional Stylist School
ซึ่งเป็นโรงเรียนสอนการตัดผมมืออาชีพ เพื่อสร้างเป็น Ecosystem ที่ช่วยในการป้อนช่างตัดผมมืออาชีพเข้าสู่ร้านตัดผมในเครือบริษัท
ลองมาดูผลประกอบการของ QB Net Holdings Co., Ltd. ซึ่งเป็นบริษัทเจ้าของร้านตัดผม QB HOUSE
ปี 2017 รายได้ 5,200 ล้านบาท กำไร 290 ล้านบาท    
ปี 2018 รายได้ 5,600 ล้านบาท กำไร 300 ล้านบาท    
ปี 2019 รายได้ 6,000 ล้านบาท กำไร 370 ล้านบาท
โดยปัจจุบัน QB Net Holdings Co., Ltd. จดทะเบียนอยู่ในตลาดหลักทรัพย์โตเกียว และมีมูลค่าบริษัทประมาณ 5,100 ล้านบาท
เรื่องนี้ถือเป็นอีกหนึ่งกรณีศึกษา ที่ทำให้เห็นว่า
จุดสำคัญ ที่สามารถสร้างธุรกิจให้เติบโตได้
คือธุรกิจนั้นต้องไปตอบโจทย์ และไปแก้ Pain point ของลูกค้าให้ได้
อย่างในกรณีของ QB HOUSE 
ที่รู้ว่าลูกค้าจำนวนมากต้องการการตัดผมที่รวดเร็วและราคาจับต้องได้
จนสามารถเปลี่ยนให้ร้านตัดผม ที่ดูเหมือนจะเป็นธุรกิจธรรมดาๆ
ให้เติบโตจนสามารถเข้าสู่ตลาดหลักทรัพย์ ได้เหมือนกัน..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
.